**Proposta de resolució sobre el compromís per una Catalunya de drets i llibertats, diversa i cohesionada**

PRESENTACIÓ: GP ERC, GP ECP, GP JXCAT, GP CUP-NCG

El Parlament de Catalunya:

1. Es reafirma en la seva vocació de continuar sent un espai de llibertat i confrontació política, d’idees i de diàleg. Així com el seu compromís en defensa de les institucions pròpies i de la democràcia.

2. Mostra la seva voluntat de convertir-se en un espai lliure de discurs d’odi i blindar-se enfront apologies de la discriminació i convida a les forces polítiques presents en aquesta cambra per a impulsar una reforma del reglament que garanteixi aquest blindatge davant els discursos de l’odi i la discriminació, que:

Reforci el compromís contra la discriminació i l’assetjament amb sancions en cas de no signatura.

Modifiqui el requisit d’unanimitat per les declaracions institucionals en favor d’una majoria qualificada.

3. Rebutja qualsevol manifestació de violència cap a les diputades i adquireix el compromís de rebutjar formal i unànimement qualsevol manifestació de violència verbal, física o psicològica cap a les diputades a qualsevol espai dintre o fora del Parlament de Catalunya per motius de discriminació de qualsevol naturalesa.

4. Ratifica el compromís adquirit durant la XII legislatura per a tal de visibilitzar la violència feminicida i racista, informant a l’inici de cada ple de les morts a la Mediterrània i dels feminicidis ocorreguts, així com mantenint el conseqüent minut de silenci en record a les víctimes de la violència masclista.

5. Emplaça a la Mesa del Parlament a ratificar el calendari de commemoracions institucionals actual, que inclou, entre d’altres, la commemoració de les víctimes de l’Holocaust, les del genocidi del Poble Gitano i les de la trata transatlàntica d’africanes esclavitzades.

6. Insta a el Govern de la Generalitat a reproduir els criteris acordats en aquesta proposta de resolució en compromís amb la democràcia, els drets i la diversitat. Així com a combatre totes les ideologies que promouen l’odi, el racisme i la discriminació, impulsant entre d’altres:

a) Un Pla integral contra el racisme, la xenofòbia, l’antigitanisme, la islamofòbia i qualsevol altra forma de discriminació ètnico-racial amb mesures específiques en els àmbits de l’educació, la salut, la cultura, l’accés a l’habitatge i al món laboral.

b) El desplegament de l’òrgan per a la igualtat de tracte i la no discriminació en el termini previst a la Llei 19/2020 Per la Igualtat de Tracte i la No Discriminació, amb els recursos necessaris per desplegar tota la seva capacitat de fiscalització, sanció i correcció.

c) L’abordatge integral de les necessitats de suport i contra l’exclusió de les persones dependents, amb diversitat funcional, diferents capacitats al llarg de la vida, inclòs treball protegit, centres de dia, habitatge amb suport, lleure inclusiu entre altres serveis de suport a l’autonomia personal. Palau del Parlament, 15 d’abril de 2021

Esmena presentada pel PSC-Units que ha estat acceptada i aprovada

Esmena 2

GP Socialistes i Units per Avançar

D’addició al punt 3

3. Rebutja qualsevol manifestació de violència cap a les diputades ***o qualsevol altra persona*** i adquireix el compromís de rebutjar formal i unànimement qualsevol manifestació de violència verbal, física o psicològica cap a les diputades ***o qualsevol altra persona*** a qualsevol espai dintre o fora del Parlament de Catalunya per motius de discriminació de qualsevol naturalesa